গত কয়েক বছর মাশরাফি ঘরোয়া ক্রিকেটে যে দলে খেলেন, সে দলই চ্যাম্পিয়ন হয়! ২০১৫ বিপিএলে সাদামাটা কুমিল্লা ভিক্টোরিয়ানস চ্যাম্পিয়ন হয়েছিল তাঁর সফল নেতৃত্বে। গত বিপিএলে শুরুতে খুঁড়িয়ে চলা রংপুর রাইডার্সকে শেষ পর্যন্ত শিরোপা জয়ের আনন্দে ভাসিয়েছেন। এবার ঢাকা প্রিমিয়ার লিগে শিরোপা জিতেছে মাশরাফির আবাহনী। এই সাফল্যে রহস্য কী? প্রশ্নটা শুনে মাশরাফির লাজুক হাসি, ‘আসলে কিছু না। ভাগ্য। আমি ভাগ্যে বিশ্বাস করি। কঠোর পরিশ্রম অবশ্যই দরকার। তবে এখানে ভাগ্যের সহায়তাও আছে।’